
Képviselő-testület

2021. december 9-i ülésére
Tisztelt Képviselő-testület!

Tárgy: A Zuglói Közbiztonsági non-profit Kft-vel kötött közszolgáltatási szerződés módosítása 
I. Előzmények

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) szabályozza, hogy melyek a települési (kerületi) önkormányzatok közfeladatai, amelyek ellátását köteles biztosítani. Budapest Főváros XIV. Kerület Zugló Önkormányzata (a továbbiakban: Önkormányzat) — más önkormányzatokhoz hasonlóan — egyes közfeladatai ellátására gazdasági társaságokat alapított, egyúttal a feladatok ellátására közszolgáltatási szerződést kötött a társaságaival. A közszolgáltatási szerződésekben részletesen megállapodnak a felek az ellátandó közfeladatok köréről, az ellátás módjáról és a szerződésben biztosítja az Önkormányzat a közfeladat ellátásának a pénzügyi fedezetét, a felek megállapodnak a rendelkezésre bocsátott fedezet felhasználásáról, a felhasználás ellenőrzéséről. 
Hatályos Közszolgáltatási szerződés

Az Önkormányzat és a Zuglói Közbiztonsági non-profit Kft. (a továbbiakban: ZKNP) között létrejött közszolgáltatási szerződés (a továbbiakban: közszolgáltatási szerződés) 2020. április 1-jétől 2023. március 31. napjáig terjedő határozott időtartamra szól. 
A közszolgáltatási szerződésben a Közszolgáltatási kötelezettségek (a ZKNP mint Közszolgáltató feladatai) az 5.2. pontban részletesen kifejtésre kerülnek (a közszolgáltatási szerződést, (2-a.) és annak módosítását (2-b.) /együtt: hatályos közszolgáltatási szerződés/ 2. mellékletként csatoljuk).
1.Vállalkozási szerződés (2017.)
Az Önkormányzat, mint Megrendelő,  és a C-Ware Kft. – PARKEON SAS (jogutódja: FLOWBIRD SAS) – SIS Parking Kft. mint Vállalkozó közt 2017. április 18. napján 204 db. parkolójegy-kiadó automata műszaki jellegű üzemeltetésére (karbantartására) létrejött és jelenleg is hatályos vállalkozási szerződés ( a továbbiakban: 1. Vállalkozási szerződés) 1. sz. mellékletében szerepel a Vállalkozó által elvégzendő feladatok részletezése. (Az 1. Vállalkozási szerződést mellékleteivel az előterjesztés 3. mellékleteként csatoljuk). 
A „Parkoló automaták üzemeltetése” cím alatt a Vállalkozó által elvégzendő szolgáltatás részletes leírásában megtalálható a 204 parkoló automatából álló parkolási rendszerben a parkoló automaták szükség szerinti áttelepítésének elvégzése a Megrendelő külön megrendelései alapján.
A „Részletes üzemeltetési feladatlista” 
· 1.e) pontjában (Parkoló automata karbantartás, üzemeltetés) szerepel, hogy Vállalkozó feladata a parkoló automaták igény szerinti áthelyezése,
· 5.a) pontjában (Parkolóhelyek üzemeltetése és karbantartása) szerepel, hogy a Vállalkozó feladata az előírt üzemeltetett parkolóhelyeket érintő útburkolati jelek felfestése, azok folyamatos karbantartása, az üzemeltetett parkolóhelyeket érintő közlekedési jelzőtáblák, (kiegészítő jelzőtáblák) kihelyezése, karbantartása, ennek dokumentálása a Megrendelő Önkormányzat felé.
· 5.b) pontjában (Parkolóhelyek üzemeltetése és karbantartása) szerepel, hogy a Vállalkozó feladata az  üzemeltetett parkolóhelyeket érintő útburkolati jelek és közlekedési jelzőtáblák folyamatos pótlása, ennek dokumentálása a Megrendelő Önkormányzat felé.

Az 1. Vállalkozási szerződés 12.2. pontjában Felek rögzítik, hogy a Megrendelő részéről kapcsolattartásra a ZKNP ügyvezetője: Kovács-Csincsák László jogosult, aki a vállalkozási szerződés 12.3. pontja alapján jogosult a Felek nevében nyilatkozat megtételére.

2.Vállalkozási szerződés (2020.)

A 2020. augusztus 1. napjától, a 1140-es övezetben bevezetésbe került fizetési parkolási rendszer üzemeltetési feladatainak ellátására 2020. június 3-án - „parkoló automaták műszaki jellegű folyamatos üzemeltetésére” - Vállalkozási szerződést (a továbbiakban: 2. Vállalkozási szerződés) kötött az Önkormányzat és a C-WARE Kft. 76 db. parkoló automata vonatkozásában. (A 2. Vállalkozási szerződést mellékleteivel az előterjesztés 4-a. és 4-b. mellékleteként csatoljuk). 

A 2. Vállalkozási szerződés 2.1.1. n) pontja kimondja, hogy a Vállalkozó feladatait képezi az üzemeltetés, javítás, karbantartás körében: az automaták igény szerinti áthelyezése a vállalkozási szerződésben meghatározott darabszámig.

Összehasonlítva az 1. és 2. Vállalkozási szerződést, a 2. Vállalkozási szerződésből – a vállalkozói díj csökkentett mértékére tekintettel – kimaradtak - többek között - az alábbi feladatok, amelyek ellátása már nem Vállalkozó feladata:
· az üzemeltetett parkolóhelyeket érintő útburkolati jelek felfestése, azok folyamatos karbantartása, az üzemeltetett parkolóhelyeket érintő közlekedési jelzőtáblák, ( kiegészítő jelzőtáblák) kihelyezése, karbantartása, 

· az üzemeltetett parkolóhelyeket érintő útburkolati jelek és közlekedési jelzőtáblák folyamatos pótlása.
Az előterjesztés 1. mellékletében csatolt közszolgáltatási szerződés-módosítás alapján a közszolgáltatási szerződés 5.2.5. pontja (Parkolás üzemeltetési feladatok ellátása) 2020. december 10-én kiegészült a következő 5.2.5.5. ponttal:

„5.2.5.5. Közszolgáltató látja el - 3. személy bevonásával - az üzemeltetett parkolóhelyeket érintő közlekedési-, valamint forgalomtechnikai jelzőtáblák folyamatos pótlását, és azok karbantartását. E feladatok ellátására a Közszolgáltató csak olyan üzemeltetett parkolóhelyek esetében köteles, amelyek vonatkozásában az Önkormányzat e feladatokra nem kötött Vállalkozási szerződést, és így e feladatok ellátása nem biztosított.” 
Az előzőekben jelzett, aláhúzással jelölt feladatok tehát jelenleg nem szerepelnek a ZKNP-vel kötött közszolgáltatási szerződésben sem.
A 2. Vállalkozási szerződés 12. pontjában foglaltak alapján a Megrendelő Önkormányzat nevében Polgármester Úr felhatalmazása alapján eljáró Hajdu Flórián alpolgármester a kapcsolattartók körét kiegészítette a ZKNP ügyvezetőjével: Kovács-Csincsák Lászlóval, aki a vállalkozási szerződés 12.2. pontja alapján jogosult a Felek nevében nyilatkozat megtételére.

II. Vélemények
A ZKNP áttekintette a hatályos közszolgáltatási szerződést a következő szempontok alapján:
· a hatályos közszolgáltatási szerződés jogi szempontból történő aktualizálása, változások átvezetése, pontosítások elvégzése,
· az Önkormányzat által megkötött vállalkozási szerződésekben nem szereplő – és az Önkormányzat Polgármesteri Hivatala, egyéb szervei részéről el nem látott -  parkolás-üzemeltetési és ahhoz kapcsolódó, pl. tervezési feladatok ZKNP-hez mint a parkolás-üzemeltető társasághoz telepítése a célból, hogy a parkolás-üzemeltetés területén az elvégzendő feladatok egy helyen koncentrálódjanak a hatékonyabb munkavégzés  ellátása érdekében,
· az 1. és 2. Vállalkozási szerződésekben a Vállalkozó által elvégzendő, nevesített feladatok esetében rögzítésre kerüljön a közszolgáltatási szerződésben, hogy a ZKNP rendeli meg az elvégzendő feladatokat, és nyilatkozattételre jogosult,

· a közbiztonsági feladatokhoz kapcsolódóan a Zuglói Önkormányzati Rendészet (a továbbiakban: ZÖR) által végzett kerékbilincs alkalmazásának hatósági feladataihoz technikai segítségnyújtás új tevékenységként jelentkezik a ZKNP-nél.
Javaslom:
· a közszolgáltatási szerződés 5.2.3.3. pontjának („Közbiztonsági feladatok”) a pontosítását, az 5.2.4. („Parkolás-üzemeltetési feladatok irányítása, ellenőrzése”) pontjában szerepeltetni az előzményekben ismertetett, 2020-ban kötött 2.Vállalkozási szerződést, valamint az 5.3. pont („A parkolás-üzemeltetési közfeladat ellátásához biztosított ingatlanvagyon”) aktualizálását, 
· a közszolgáltatási szerződés kiegészítését a parkolás-üzemeltetési, valamint az ahhoz kapcsolódó forgalomtechnikai, tervezési feladatok ellátásával, melyeket a ZKNP akkor köteles ellátni, amennyiben az Önkormányzat azok elvégzésére nem kötött vállalkozási/tervezési szerződést. (5.2.5.5. pont  kiegészítése),
· a közszolgáltatási szerződés-módosításban rögzíteni, hogy ha a parkolás üzemeltetés területén vállalkozási szerződéssel egy feladat ellátása biztosított, a ZKNP a vállalkozó munkájának megrendelésére, és nyilatkozattételre jogosult.( 5.2.5.6. pont)
· új számozással, és a korábbi szabályozás kisebb mértékű kiegészítésével az 5.2.5.7 pont létrehozását, 
· a ZKNP által végzett közbiztonsági feladatok (5.3. pont) kiegészítését a Zuglói Önkormányzati Rendészet által végzett kerékbilincs alkalmazásának hatósági feladataihoz technikai segítségnyújtással, mint új tevékenység felsorolásával 2022.01.01-jétől. 
A technikai segítségnyújtási feladatok a következőket jelentik: gépkocsit biztosít a ZKNP, a hatósági feladatokat ellátó ZÖR alkalmazottal közösen, napi 12 órában egy munkavállalója rendelkezésre áll a kerékbilincs fel- és leszerelésének elvégzésére. A ZKNP 2022. évi költségvetésébe pedig be kell tervezni ennek az új feladatnak a költségét.
A közszolgáltatási szerződés – előzőekben fel nem sorolt – többi pontjának a változtatása pontosításokat tartalmaz.
A közszolgáltatási szerződés módosítása következtében megnövekedett közszolgáltatási feladatok pénzügyi fedezete 2021. évben a Zuglói Közbiztonsági non-profit Kft. 2021. évi költségvetési keretében rendelkezésre áll, azonban a 2022. évi költségvetésbe  - a gazdasági társaság költségvetési javaslata alapján – be kell tervezni. 

5. mellékletben csatolom a közszolgáltatási szerződés-módosítást aláhúzott változatban, amelyben az aláhúzások a módosításokat jelölik.
Kérem a Tisztelt Képviselő-testületet a közszolgáltatási szerződés módosításának az elfogadására a határozati javaslatban foglaltak szerint. 
Gazdasági Főosztály véleménye: Észrevételt nem tesz.
Jogi Főosztály véleménye: Az előterjesztésben közölt adatok és információk alapján jogi észrevétellel nem él.
III. Bizottsági vélemények

Az előterjesztést a Pénzügyi és Költségvetési Bizottság, valamint a Jogi és Ügyrendi Bizottság tárgyalja.

IV. Döntési javaslat
Budapest Főváros XIV. Kerület Zugló Önkormányzat Képviselő-testülete elfogadja az előterjesztés 1. mellékletét képező  …../2021. (… …) önkormányzati határozati javaslatot.

A határozati javaslat elfogadása Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdés alapján egyszerű szótöbbséget igényel.

Budapest, 2021. november 26.

Horváth Csaba


polgármester
Mellékletek: 
1. melléklet: határozati javaslat
2. melléklet: hatályos közszolgáltatási szerződések
3. melléklet: Vállalkozási szerződés 1. (2017)

4. melléklet: Vállalkozási szerződés 2. és mellékletei (2020)
5. melléklet: közszolgáltatási szerződés-módosítás aláhúzott változat

6. melléklet: módosításokkal egységes szerkezetbe foglalt közszolgáltatási szerződés
Előterjesztést készítette:

Kovács-Csincsák László ZKNP ügyvezetője
1. melléklet a 123-727/2021. előterjesztéshez

Budapest Főváros XIV. Kerület Zugló Önkormányzata 

Képviselő-testülete

../2021. (…..) önkormányzati határozata

A Zuglói Közbiztonsági non-profit Kft-vel kötött közszolgáltatási szerződés módosításáról
Budapest Főváros XIV. Kerület Zugló Önkormányzata Képviselő-testülete úgy dönt, hogy:

1. A Zuglói Közbiztonsági non-profit Kft-vel 2020. április 3. napján kötött, és 2020. december 10. napján módosított közszolgáltatási szerződést az alábbiak szerint módosítja:

A Közszolgáltatási szerződés 5.2.3.3. pontja (Közbiztonsági feladatok) helyébe a következő rendelkezés lép:

„5.2.3.3. A Közszolgáltató végzi a Budapest Főváros XIV. Kerület Zugló Önkormányzatának tulajdonában lévő egyes önkormányzati intézmények, ingatlanok, közfeladatot ellátó szervek  használatában lévő önkormányzati, illetve egyéb objektumok őrzés-védelmét, recepciós  szolgáltatás ellátását.”

A Közszolgáltatási szerződés 5.2.3. pontja (Közbiztonsági feladatok) kiegészül a következő 5.2.3.5. ponttal:
„5.2.3.5. A Közszolgáltató 2022. január 1-jétől közreműködik technikai segítség nyújtásával (gépkocsi, valamint saját munkavállalójának biztosításával) a Zuglói Önkormányzati Rendészettel együttműködve a kerékbilincs alkalmazása hatósági feladatainak elvégzésében.”

A Közszolgáltatási szerződés 5.2.4.1-5.2.4.2. pontja (Parkolás-üzemeltetési feladatok irányítása, ellenőrzése) helyébe a következő rendelkezés lép:

5.2.4.1. Önkormányzat parkolás üzemeltetési feladatok ellátására közbeszerzési eljárás eredményeként C-WARE Kft-vel parkolójegy-kiadó automaták műszaki jellegű üzemeltetésére (karbantartására) 204 db. automatára vonatkozóan 2017. április 18-án kötött, 76 db. automatára vonatkozóan 2020. június 3-án kötött vállalkozási szerződést. Felek a vállalkozási szerződéseket a közszolgáltatási szerződéshez 1. mellékletként csatolják.

5.2.4.2. Önkormányzat megbízza Közszolgáltatót, hogy az 5.2.4.1. pont szerinti szerződésekben nevesített parkolás üzemeltetési feladatok ellátását koordinálja, irányítja és a vállalkozó tevékenységét, annak minőségét, pontosságát, szabályszerűségét, eredményességét ellenőrizze.

A Közszolgáltatási szerződés 5.2.5.5. pontjának (Parkolás üzemeltetési feladatok ellátása) helyébe a következő rendelkezés lép:

„5.2.5.5. Közszolgáltató látja el - 3. személy bevonásával - az üzemeltetett parkolóhelyeket érintő 

a) útburkolati jelek felfestését, folyamatos karbantartását, pótlását, 

b) közlekedési-, valamint forgalomtechnikai jelzőtáblák kihelyezését, folyamatos pótlását, és azok karbantartását,

c) parkoló automaták telepítését, áthelyezését, üzemeltetését, karbantartását,

d) várakozási övezetek létrejöttét követően a jóváhagyott forgalomtechnikai terv felülvizsgálatát a vonatkozó jogszabályoknak megfelelően, melynek keretében a tervet egyezteti a Budapest Közút Zrt.-vel és a Budapest Közút Zrt. által támogatott esetleges módosításokat végrehajtja, 

e) új vagy meglévő várakozási övezetek bővítésének terveztetését, hozzájárulások beszerzését (forgalomtechnikai, tulajdonosi, közútkezelői hozzájárulások). 

E feladatok ellátására a Közszolgáltató csak olyan üzemeltetett parkolóhelyek esetében köteles, amelyek vonatkozásában az Önkormányzat e feladatokra nem kötött vállalkozási (vagy tervezési) szerződést, és így e feladatok ellátása nem biztosított.” 
A Közszolgáltatási szerződés 5.2.5.6. pontjának (Parkolás üzemeltetési feladatok ellátása) helyébe a következő rendelkezés lép:

„5.2.5.6. Amennyiben az Önkormányzat a parkolás üzemeltetési feladatok ellátására Vállalkozási szerződést kötött, Közszolgáltató látja el - szükség esetén 3. személy bevonásával – a Vállalkozási szerződésekben nevesített parkolás üzemeltetési feladatok megrendelését, a Vállalkozási szerződésekben szereplő, elvégzendő munkák tekintetében kapcsolattartó és nyilatkozattételre jogosult.”
A Közszolgáltatási szerződés 5.2.5. pontja (Parkolás üzemeltetési feladatok ellátása) kiegészül a következő 5.2.5.7. ponttal:

„5.2.5.7. Közszolgáltató látja el - 3. személy bevonásával – a parkoló automatákhoz kapcsolódó információs táblák (iránymutató és automata jelző táblák) kihelyezését, pótlását és azok üzemeltetési, karbantartási feladatait.”

A Közszolgáltatási szerződés 5.2.8.2. pontjának (Ügyfélszolgálat és panaszkezelés) helyébe a következő rendelkezés lép:

„5.2.8.2. Közszolgáltató biztosítja a személyes és egyedi ügyfélszolgálati panaszkezelést azonnali lezárással vagy back office utómunkával és írásos visszajelzéssel, továbbá Call Center-en keresztül információs vonalat tart fenn és működtet.”
A Közszolgáltatási szerződés 5.3. pontjának (A parkolás-üzemeltetési közfeladat ellátásához biztosított ingatlanvagyon) helyébe a következő rendelkezés lép:
„5.3. Önkormányzat az 5.2.8. pont szerinti ügyfélszolgálat üzemeltetés céljából – közfeladat ellátás biztosítása érdekében – a Képviselő-testület 211/2017. (V.25.) határozatával jóváhagyott 2017. május 25-én kelt,  és  a Képviselő-testület 60/2020.(III.31.) határozatával módosított haszonkölcsön szerződés alapján haszonkölcsönbe adja jelen szerződés hatálya alatt az 1/1 hányadban tulajdonában álló Budapest XIV. kerületi ingatlan-nyilvántartásban 39695/4 hrsz. alatt felvett, természetben a 1148. Budapest, Nagy Lajos király útja 73-77- szám alatti 541 m2 ingatlant a nemzeti vagyonról szóló 2011. évi CXCVI. törvény (Nvt.) 11. § (13) bekezdés alapján Közszolgáltatónak.”

2. Felkéri a polgármestert és a társaság ügyvezetőjét, hogy az előterjesztés 6. mellékletében szereplő, a módosításokkal egységes szerkezetbe foglalt közszolgáltatási szerződést aláírják. 
Határidő: 2021. december 31.
Felelős: Horváth Csaba polgármester és Kovács-Csincsák László ügyvezető (a Jegyzői Kabinet útján)

3. A közszolgáltatási szerződés módosítása következtében megnövekedett közszolgáltatási feladatok pénzügyi fedezetét a gazdasági társaság költségvetési javaslata alapján a 2022. évi költségvetésbe szükséges betervezni. 
Határidő: a 2022. évi költségvetés tervezése során

Felelős: Horváth Csaba polgármester (a ZKNP ügyvezetője és a Gazdasági Főosztály útján)

